Dôvodová správa

Všeobecná časť

Návrh nariadenia vlády Slovenskej republiky,  ktorým sa ustanovuje výška úhrady diaľničnej známky za užívanie vymedzených úsekov diaľnic a rýchlostných ciest (ďalej len „návrh nariadenia vlády“) nahrádza v súčasnosti platné nariadenie vlády Slovenskej republiky č. 444/2010 Z. z., ktorým sa ustanovuje výška úhrady za užívanie vymedzených úsekov diaľnic a rýchlostných ciest pre motorové vozidlá a jazdné súpravy (ďalej len „nariadenie vlády SR č. 444/2010 Z. z.“), ktoré je s účinnosťou od 1.1.2015 zrušené zákonom č. 488/2013 Z. z. o diaľničnej známke a zmene niektorých zákonov.  

	Návrh nariadenia vlády  ustanovuje výšku úhrady diaľničnej známky za užívanie vymedzených úsekov diaľnic a rýchlostných ciest pre motorové vozidlá a jazdné súpravy s tým, že ceny diaľničných známok sa v porovnaní s nariadením vlády SR č. 444/2010 Z. z. nemenia.	
Návrh nariadenia vlády   je v súlade s Ústavou Slovenskej republiky, ústavnými zákonmi Slovenskej republiky, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná.

 DOLOŽKA ZLUČITEĽNOSTI 
právneho predpisu  s právom Európskej únie

1.      Predkladateľ právneho predpisu: 
Ministerstvo dopravy, výstavby a regionálneho rozvoja Slovenskej republiky

2.	Názov návrhu právneho predpisu:
Návrh nariadenia vlády, ktorým sa ustanovuje výška úhrady diaľničnej známky za užívanie vymedzených úsekov diaľnic a rýchlostných ciest 

3.      Problematika návrhu právneho predpisu:
a)       je upravená v práve Európskej únie
-   v primárnom   
•	v čl. 91 Zmluvy o fungovaní Európskej únie 

- v sekundárnom práve (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva - do 30. novembri 2009),
•	v smernici Európskeho parlamentu a Rady 1999/62/ES zo 17. júna 1999              
o poplatkoch za používanie určitej dopravnej infraštruktúry ťažkými nákladnými vozidlami v znení smernice Európskeho parlamentu a Rady 2006/38/ES zo 17. mája 2006,  smernice Rady 2006/103/ES z 20. novembra 2006,
- v sekundárnom práve (prijatom po nadobudnutí platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva - po 30. novembri 2009),
•	v smernici Európskeho parlamentu a Rady 2011/76/EÚ z 27. septembra 2011

b)   nie je obsiahnutá v judikatúre Súdneho dvora Európskej únie.
4. Záväzky Slovenskej republiky vo vzťahu k  Európskej   únii:
a)  lehota na prebratie smernice alebo lehota na implementáciu nariadenia  alebo rozhodnutia:
•	smernicu Európskeho parlamentu a Rady 1999/62/ES zo 17. júna 1999 o poplatkoch za používanie určitej dopravnej infraštruktúry ťažkými nákladnými vozidlami  bola Slovenská republika povinná transponovať do 30. apríla 2004,
•	smernicu Európskeho parlamentu a Rady 2006/38/ES zo 17. mája 2006, ktorou sa mení a dopĺňa smernica 1999/62/ES o poplatkoch za používanie určitej dopravnej infraštruktúry ťažkými nákladnými vozidlami bola Slovenská republika povinná transponovať do 10. júna 2008,
•	smernicu Európskeho parlamentu a Rady 2011/76/EÚ z 27. septembra  2011, ktorou sa mení a dopĺňa smernica 1999/62/ES o poplatkoch za používanie určitej dopravnej infraštruktúry ťažkými nákladnými vozidlami je Slovenská republika povinná transponovať do 16. októbra 2013.

b) lehota určená na predloženie návrhu právneho predpisu na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov:

•	smernicu Európskeho parlamentu a Rady 1999/62/ES zo 17. júna 1999 o poplatkoch za používanie určitej dopravnej infraštruktúry ťažkými nákladnými vozidlami  bola Slovenská republika povinná transponovať do 30. apríla 2004,
•	smernicu Európskeho parlamentu a Rady 2006/38/ES zo 17. mája 2006, ktorou sa mení a dopĺňa smernica 1999/62/ES o poplatkoch za používanie určitej dopravnej infraštruktúry ťažkými nákladnými vozidlami bola Slovenská republika povinná transponovať  do 10. marca 2008,
•	smernicu Európskeho parlamentu a Rady 2011/76/EÚ z 27. septembra  2011, ktorou sa mení a dopĺňa smernica 1999/62/ES o poplatkoch za používanie určitej dopravnej infraštruktúry ťažkými nákladnými vozidlami je Slovenská republika povinná transponovať do 15. septembra 2013.

c)  informácia o konaní začatom proti Slovenskej republike o porušení podľa čl. 258 až 260 Zmluvy o fungovaní Európskej únie:
Dňa 29. novembra 2013 bolo Slovenskej republike doručené formálne oznámenie, porušenie č. 2013/0444.

d) informácia o právnych predpisoch, v ktorých sú preberané smernice spolu s uvedením rozsahu tohto prebratia: 
1.	Zákon č. 135/1961 Zb. o pozemných komunikáciách (cestný zákon) v znení neskorších predpisov
2.	Zákon č. 8/2009 Z. z. o  cestnej premávke v znení neskorších predpisov
3.	Zákon č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších prepisov
4.	Zákon č. 25/2006 Z. z. o verejnom obstarávaní a o zmene a doplnení niektorých zákonov
5.	Zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov
6.	Zákon č. 639/2004 Z. z. o Národnej diaľničnej spoločnosti v znení neskorších predpisov
7.	Zákon č. 474/2013 Z. z. o výbere mýta a o zmene a doplnení niektorých zákonov
8.	Zákon č. 488/2013 Z. z.  o diaľničnej známke a zmene niektorých zákonov.  
9.	 Nariadenie vlády Slovenskej republiky č. 497/2013/ Z. z., ktorým sa ustanovuje spôsob výpočtu mýta, výška sadzby mýta a systém zliav zo sadzieb mýta za užívanie vymedzených úsekov pozemných komunikácií.

5. Stupeň zlučiteľnosti návrhu právneho predpisu s právom  Európskej únie:
a) úplný

6.	Gestor a spolupracujúce rezorty:

Ministerstvo dopravy, výstavby a regionálneho rozvoja Slovenskej republiky  
Ministerstvo financií  Slovenskej republiky - spolugestor

Osobitná časť

K § 1 
Ustanovuje sa výška úhrady formou diaľničnej známky za užívanie vymedzených úsekov diaľnic a rýchlostných ciest motorovými vozidlami alebo jazdnými súpravami s celkovou hmotnosťou do 3,5 t a dvojstopovými motorovými vozidlami kategórie M1 bez ohľadu na ich najväčšiu prípustnú celkovú hmotnosť.

K § 2
Ustanovuje sa výška úhrady formou diaľničnej známky za užívanie vymedzených úsekov prípojnými vozidlami kategórie O1 a O2. 

K § 3
Ustanovuje sa  transpozičná príloha.

K § 4

Ustanovuje sa účinnosť nariadenia vlády  na  1. januára 2015.